ตลาดหุ้นเอเชียเขียวสลับแดง นลท.ผิดหวังผลประกอบการบริษัทยักษ์ใหญ่-ตัวเลขศก.สหรัฐผันผวน
ตลาดหุ้นเอเชียเขียวสลับแดง นลท.ผิดหวังผลประกอบการบริษัทยักษ์ใหญ่-ตัวเลขศก.สหรัฐผันผวน
ตลาดหุ้นเอเชียเขียวสลับแดง นลท.ผิดหวังผลประกอบการบริษัทยักษ์ใหญ่-ตัวเลขศก.สหรัฐผันผวน
25 ก.ค. 2562

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบเช้านี้ หลังจากที่ดัชนีดาวโจนส์ตลาดหุ้นนิวยอร์กปิดลบเมื่อคืน เนื่องจากนักลงทุนผิดหวังผลประกอบการของบริษัทยักษ์ใหญ่ รวมถึงข้อมูลเศรษฐกิจที่ผันผวนของสหรัฐ แต่ดัชนี Nasdaq และ S&amp;P500 ปิดที่ระดับสูงสุดเป็นประวัติการณ์ โดยได้ปัจจัยหนุนจากหุ้นกลุ่มผู้ผลิตชิพที่พุ่งขึ้นอย่างแข็งแกร่ง
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,715.95 จุด เพิ่มขึ้น 6.38 จุด, +0.03%
ดัชนี HSI ตลาดหุ้นฮ่องกงเปิดวันนี้ที่ 28,575.49 จุด เพิ่มขึ้น 51.45 จุด, +0.18%
ดัชนี KOSPI ตลาดหุ้นเกาหลีใต้เปิดวันนี้ที่ 2,085.67 จุด เพิ่มขึ้น 3.37 จุด, +0.16%
ดัชนี FTSE STI ตลาดหุ้นสิงคโปร์เปิดวันนี้ที่ 3,373.73 จุด เพิ่มขึ้น 5.29 จุด, +0.16%
ดัชนี FBMKLCI ตลาดหุ้นมาเลเซียเปิดวันนี้ที่ 1,653.74 จุด เพิ่มขึ้น 1.33 จุด, +0.08%
ดัชนี SSE Composite ตลาดหุ้นจีนเปิดวันนี้ที่ 2,923.19 จุด ลดลง 0.09 จุด, -0.00%
ดัชนี TAIEX ตลาดหุ้นไต้หวันเปิดวันนี้ที่ 10,892.25 จุด ลดลง 43.51 จุด, -0.40% 
สำหรับข้อมูลเศรษฐกิจสหรัฐที่มีการเปิดเผยเมื่อคืนนี้ค่อนข้างผันผวน โดยกระทรวงพาณิชย์สหรัฐรายงานว่า ยอดขายบ้านใหม่เพิ่มขึ้น 7% ในเดือนมิ.ย. เมื่อเทียบรายเดือน สู่ระดับ 646,000 ยูนิต ซึ่งน้อยกว่าที่นักวิเคราะห์คาดการณ์ว่ายอดขายบ้านใหม่จะเพิ่มขึ้นสู่ระดับ 660,000 ยูนิตในเดือนมิ.ย.
ด้านไอเอชเอส มาร์กิต ซึ่งเป็นบริษัทให้บริการข้อมูลทางการเงิน เปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิต และภาคบริการเบื้องต้นของสหรัฐ ปรับตัวขึ้นสู่ระดับ 51.6 ในเดือนก.ค. ซึ่งเป็นระดับสูงสุดในรอบ 3 เดือน หลังจากแตะระดับ 51.5 ในเดือนมิ.ย.
ทั้งนี้ นักลงทุนจับตาการประชุมกำหนดนโยบายการเงินของธนาคารกลางสหรัฐ (เฟด) ในวันที่ 30-31 ก.ค. รวมทั้งจับตาการเจรจาการค้าระหว่างเจ้าหน้าที่สหรัฐกับจีนที่นครเซี่ยงไฮ้ในวันที่ 30-31 ก.ค. เช่นกัน